Sklep VIII R 8/2006
Sodna praksa Vrhovnega sodišča, 2006-01-30

spor o pristojnosti - odškodninska odgovornost - direktna tožba

Ker gre v obravnavani zadevi za spor med oškodovanko in zavarovalnico, kot edino toženko, ki ima podlago v 965. členu OZ, to je za direktno tožbo iz naslova zavarovanja pred odgovornostjo, je potrebno zadevo obravnavati v smislu sporov iz premoženjskih in drugih civilnih razmerij fizičnih in pravnih oseb, za katere je predvidena pristojnost sodišč splošne pristojnosti, ne pa v smislu delovnega spora iz 2. odstavka 5. člena ZDSS-1.

Za odločanje v tej zadevi je stvarno pristojno Okrajno sodišče v Idriji.

Tožnica je v tožbi, vloženi pri Okrajnem sodišču v Idriji, zahtevala plačilo odškodnine za škodo, ki jo je utrpela v posledici poškodbe pri delu kot delavka P. Ker je imel delodajalec svojo odgovornost zavarovana pri toženi zavarovalnici, je pri njej podala zahtevek za plačilo odškodnine in po njegovi zavrnitvi vložila tožbo pri sodišču.

Okrajno sodišče v Idriji se je s sklepom opr. št. P 32/2005-4 z dne 12. decembra 2005, izreklo za stvarno nepristojno in po pravnomočnosti sklepa zadevo odstopilo Delovnemu sodišču v Kopru, Oddelek v Novi Gorici, kot stvarno in krajevnemu pristojnemu sodišču. Menilo je, da gre za individualni delovni spor v smislu določb 5. člena Zakona o delovnih in socialnih sodiščih (ZDSS-1, Ur. l. RS, št. 2/04), za katerega je v 2. odstavku navedenega člena določena stvarna pristojnost delovnega sodišča. Delovno sodišče pristojnosti ni sprejelo in je zato predlagalo, da na podlagi določb 2. odstavka 25. člena Zakona o pravdnem postopku (ZPP - prečiščeno besedilo, Ur. l. RS, št. 36/04) v sporu o pristojnosti odloči Vrhovno sodišče. Menilo je, da v tej zadevi ne gre za individualni delovni spor med delavcem in delodajalcem, niti za spor zoper delodajalca, v katerem bi nastopala tožena zavarovalnica kot sospornik v smislu določb 1. in 2. odstavka 5. člena ZDSS-1.

Za odločanje v tej zadevi je stvarno pristojno Okrajno sodišče v Idriji.

Na podlagi določb točke b 1. odstavka 5. člena ZDSS-1 je delovno sodišče pristojno za odločanje v individualnih delovnih sporih o pravicah in obveznostih iz delovnega razmerja med delavcem in delodajalcem oziroma njihovimi pravnimi nasledniki. V primerjavi s prejšnjo ureditvijo (4. člen ZDSS - Ur. l. RS, št. 19/94 in 20/98) odškodninski spori med delavcem in delodajalcem za poškodbe pri delu niso več izvzeti. Torej je tudi za te spore pristojno delovno sodišče. Po določbah 2. odstavka 5. člena ZDSS-1 je delovno sodišče pristojno tudi v odškodninskem sporu iz delovnega razmerja med delavcem in delodajalcem, če je kot sospornik tožena zavarovalnica.

Delovna sodišča so specializirana sodišča, ki so pristojna za reševanje samo tistih sporov, za katere zakon izrecno tako določa. V odškodninskih sporih so to spori med delavcem in delodajalcem, vključno s spori, v katerih je poleg delodajalca kot sospornik tožena tudi zavarovalnica.

Ker v obravnavani zadevi ne gre za tak spor, temveč gre za spor med oškodovanko in zavarovalnico, kot edino toženko, ki ima podlago v določbah 965. člena Obligacijskega zakonika (OZ - Ur. l. RS, št.

83/01), to je za direktno tožbo iz naslova zavarovanja pred odgovornostjo, je potrebno zadevo obravnavati v smislu sporov iz premoženjskih in drugih civilnih razmerij fizičnih in pravnih oseb iz 1. člena ZPP, za katero je v skladu s 30. členom ZPP predvidena stvarna pristojnost okrajnega sodišča, kot sodišča splošne pristojnosti, saj v ZDSS-1 pristojnost delovnega sodišča za tovrstne spore ni določena.

ZDSS-1 člen 5, 5/2.ZPP člen 1, 25, 25/2.OZ člen 965.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.